長淮謠爲徐先生詠
作者：馬存
朝代：宋

paragraphs: 長淮之水青如苔，行人但覺心眼開。
湘江豈無水，魚腹忠魂埋，但見愁雲結雨猿聲哀。
浙江豈無水，鴟革漂胥骸，但見潮頭怒氣如山來。
孤臣詞客到江上，何以寬心懷。
長淮之水遶楚流，先生家住淮上頭。
黄金萬斛浴明月，碧玉一片含清秋。
酒花入面歌一曲，淮上百物無閑愁。